Αποσκοπεί στη θέσπιση υποχρεωτικού δικαιώματος παρακολούθησης* υπέρ των δημιουργών πρωτότυπων έργων τέχνης σε ολόκληρη την Ευρωπαϊκή Ένωση (ΕΕ). Έργα τέχνης τα οποία αφορά το δικαίωμα παρακολούθησης Εφόσον τα έργα τέχνης έχουν εκτελεστεί από τον καλλιτέχνη ή πρόκειται για αντίτυπα σε περιορισμένο αριθμό που θεωρούνται πρωτότυπα έργα τέχνης σύμφωνα με την επαγγελματική χρήση (έργα περιορισμένης παραγωγής ή υπογεγραμμένα, για παράδειγμα), το δικαίωμα παρακολούθησης ισχύει μεταξύ άλλων για: πίνακες· κολάζ· έργα ζωγραφικής· σχέδια· εικόνες χαρακτικής· εκτυπώσεις· εικόνες λιθογραφίας· γλυπτά· εργόχειρα χαλιά τοίχου (ταπισερί)· προϊόντα κεραμικής· προϊόντα υαλουργίας και φωτογραφίες. Το δικαίωμα παρακολούθησης δεν εφαρμόζεται για τα πρωτότυπα χειρόγραφα συγγραφέων και συνθετών. Αντικείμενο του δικαιώματος παρακολούθησης Το δικαίωμα παρακολούθησης καταβάλλεται κατά κανόνα από τον πωλητή. Ωστόσο, οι χώρες της ΕΕ μπορούν να θεσπίσουν νόμους οι οποίοι θα επιτρέπουν σε έναν επαγγελματία εκτός του πωλητή να είναι αποκλειστικά ή από κοινού με τον πωλητή υπεύθυνος για την καταβολή του δικαιώματος παρακολούθησης. Επίσης, οι χώρες της ΕΕ μπορούν να ορίσουν ότι το δικαίωμα παρακολούθησης δεν εφαρμόζεται: στις μεταπωλήσεις αν ο πωλητής έχει αποκτήσει το έργο απευθείας από τον δημιουργό λιγότερο από τρία έτη πριν, και εφόσον η τιμή μεταπώλησης δεν υπερβαίνει τα 10 000 ευρώ. Διάρκεια προστασίας του δικαιώματος παρακολούθησης Η διάρκεια προστασίας καθορίζεται από την οδηγία 2006/116/ΕΚ, η οποία εναρμονίζει τη διάρκεια προστασίας του δικαιώματος πνευματικής ιδιοκτησίας και ορισμένα συγγενή δικαιώματα, και εκτείνεται σε μια περίοδο 70 ετών μετά τον θάνατο του δημιουργού. Υπολογισμός του δικαιώματος παρακολούθησης Οι χώρες της ΕΕ υποχρεούνται να ορίσουν κατώτατη τιμή πώλησης για τις πωλήσεις που υπόκεινται στο δικαίωμα παρακολούθησης. Αυτή η κατώτατη τιμή δεν μπορεί να υπερβαίνει τα 3 000 ευρώ. Οι καλλιτέχνες λαμβάνουν δικαιώματα που υπολογίζονται ως ποσοστό επί της τιμής πώλησης των έργων τους. Οι τιμές πώλησης διαιρούνται σε πέντε τμήματα, και το ποσοστό των δικαιωμάτων κυμαίνεται από 4 % έως 0,25 %, ανάλογα με το τμήμα. Ωστόσο, το συνολικό ποσό των δικαιωμάτων δεν μπορεί να υπερβαίνει τα 12 500 ευρώ. Δικαιούχοι Το δικαίωμα παρακολούθησης εισπράττεται από τον δημιουργό του έργου και, μετά τον θάνατό του, από τους δικαιοδόχους του. Οι δημιουργοί που είναι υπήκοοι χωρών εκτός της ΕΕ μπορούν να απολαύουν του δικαιώματος παρακολούθησης εάν η νομοθεσία της χώρας τους επιτρέπει την προστασία του δικαιώματος παρακολούθησης στη συγκεκριμένη χώρα για έργα δημιουργών από κράτη μέλη της ΕΕ. Ωστόσο, μια χώρα της ΕΕ μπορεί να αποφασίσει την εφαρμογή αυτής της οδηγίας και για δημιουργούς οι οποίοι είναι υπήκοοι χωρών εκτός της ΕΕ, αλλά έχουν τη συνήθη διαμονή τους στην εν λόγω χώρα της ΕΕ. Δικαίωμα συλλογής πληροφοριών Για μία τριετία μετά τη μεταπώληση, οι δικαιούχοι των δικαιωμάτων μπορούν να απαιτούν από οποιονδήποτε επαγγελματία της αγοράς έργων τέχνης κάθε πληροφορία απαραίτητη για την ασφαλή καταβολή των ποσοστών που οφείλονται επί της μεταπώλησης. Έκθεση σχετικά με την εφαρμογή της οδηγίας και βασικές αρχές και συστάσεις Το 2011 η Ευρωπαϊκή Επιτροπή εξέδωσε έκθεση σχετικά με την εφαρμογή της οδηγίας. Η έκθεση πρότεινε την καθιέρωση διαλόγου μεταξύ των εμπλεκόμενων παραγόντων (συμπεριλαμβανομένων των οργανισμών συλλογικής διαχείρισης, συγγραφέων και επαγγελματιών της αγοράς έργων τέχνης, όπως έμποροι έργων τέχνης, γκαλερί, δημοπράτες) με σκοπό την υποβολή συστάσεων για τη βελτίωση του συστήματος συλλογής και διανομής του δικαιώματος παρακολούθησης στην ΕΕ. Το 2014 οι εκπρόσωποι αυτών των οργανισμών υπέγραψαν τις "Βασικές αρχές και προϋποθέσεις σχετικά με τη διαχείριση του δικαιώματος παρακολούθησης των δημιουργών".